PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2000/KV/2/1/217							Bratislava 1.8.2000

Protimonopolný úrad Slovenskej republiky, II. výkonný odbor, v správnom konaní začatom z vlastného podnetu vo veci vydania rozhodnutia o tom či dohoda a zosúladený postup medzi podnikateľom DAEWOO MOTOR SLOVAKIA s.r.o. so sídlom Vrbovská cesta 169, 921 01 Piešťany a podnikateľom Ing. Martin Remeník AUTO - MARTIN so sídlom Športová 323, 038 41 Košťany nad Turcom, má alebo môže mať za následok obmedzovanie súťaže na relevantnom trhu Slovenskej republiky

rozhodol

na základe § 11 ods.1 písm.b/ zákona č.188/1994 Z.z. o ochrane hospodárskej súťaže v znení neskorších predpisov tak, že Dealerská zmluva uzavretá dňa 31.12.1996 a jej ústne uzavretý dodatok na rok 2000 medzi výhradným dovozcom automobilov značky DAEWOO, podnikateľom DAEWOO MOTOR SLOVAKIA s.r.o. so sídlom Vrbovská cesta 169, 921 01 Piešťany a zmluvným dealerom podnikateľom Ing. Martin Remeník AUTO - MARTIN so sídlom Športová 323, 038 41 Košťany nad Turcom nie je zakázaná podľa § 3 ods. 1 a ods. 2 zákona č.188/1994 Z.z. o ochrane hospodárskej súťaže v znení neskorších predpisov. 

Odôvodnenie:

Protimonopolný úrad Slovenskej republiky, II, výkonný odbor /ďalej len „ úrad “/ začal dňa 6.6.2000 správne konanie vo veci vydania rozhodnutia podľa § 11 ods.1 písm. b/, písm. c/ prípadne písm. d/ zákona č. 188/1994 Z.z, o ochrane hospodárskej súťaže v znení neskorších predpisov /ďalej len „zákon“ / o tom ,či dohoda zo dňa 31.12.1996 a zosúladený postup medzi spoločnosťou DAEWOO MOTOR SLOVAKIA s.r.o. so sídlom Vrbovská cesta 169, 921 01 Piešťany /ďalej len „ DAEWOO MOTOR „/ ako výhradným dovozcom motorových vozidiel značky DAEWOO a jej zmluvným dealerom - predajcom Ing. Martin Remeník AUTO - MARTIN so sídlom Športová 323, 038 41 Košťany nad Turcom /ďalej len „AUTO - MARTIN“ /, má alebo môže mať za následok obmedzovanie súťaže na relevantnom trhu Slovenskej republiky. 

Uvedenému správnemu konaniu predchádzalo všeobecné šetrenie, v rámci ktorého úrad oslovil okrem výhradného dovozcu spoločnosť DAEWOO MOTOR aj 13 ďalších náhodne vybratých dealerov - predajcov motorových vozidiel značky DAEWOO z rôznych oblastí Slovenska a to z dôvodu, aby získal potrebné podklady a informácie pre posúdenie obchodných a záväzkových vzťahov medzi dovozcom a jeho zmluvnými dealermi.

Úrad šetrením zistil, že dovozca DAEWOO MOTOR so svojimi dealermi - predajcami uzatváral zmluvný vzťah Dealerskou zmluvou alebo akceptačnými listami, pričom podľa vyjadrenia dovozcu listom Zn. EÚ/00/22/Pá zo dňa 29.5.2000, pri vzájomnej obchodnej spolupráci s celou sieťou predajcov značky DAEWOO vychádzal z § 269 ods. 2 a § 272 ods. 1 z tretej časti o obchodných a záväzkových vzťahoch zákona č.513/1991 Zb. v znení neskorších predpisov. Takéto jednotlivé zmluvy medzi podnikateľmi úrad posudzuje ako samostatné dohody s príslušnými zmluvnými stranami / výhradný dovozca a dealer/ , ktorí sú zároveň aj účastníkmi správneho konania. V rámci posudzovania uzavretých Dealerských zmlúv úrad analyzoval ich jednotlivé ustanovenia v príslušnom právnom a ekonomickom kontexte, ako aj vo vzťahu k cenovým dopadom na trhu a na trhu predaja motorových vozidiel značky DAEWOO vo vzájomnej súvislosti. Príslušné doplňujúce údaje a informácie, ktoré neboli obsiahnuté v zmluvách boli doplnené na žiadosť úradu vyjadrením výhradného dovozcu spoločnosťou DAEWOO MOTOR a potvrdené príslušnými predajcami - dealermi.

Úrad v ďalšom sa zameral na vymedzenie relevantného trhu podľa § 7 ods. 3 zákona, v ktorom je relevantný trh definovaný ako priestorový a časový súbeh ponuky a dopytu takých tovarov, ktoré sú pre uspokojenie určitých potrieb užívateľov zhodné alebo vzájomne zastupiteľné.Na základe posudzovania možnej dohody obmedzujúcej súťaž bol vymedzený nasledovný relevantný trh:
•	výrobkový relevantný trh: trh predaja motorových vozidiel zn.DAEWOO medzi výhradným dovozcom ako dodávateľom a dealerom - predajcom ako zmluvným odberateľom
•	geografický relevantný trh: územie Slovenskej republiky 
•	časový relevantný trh: obdobie od uzavretia zmluvy t.j.31.12.1996 až doteraz 

Zákon v § 3 ods.1 definuje dohody obmedzujúce hospodársku súťaž ako dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzovanie hospodárskej súťaže a súčasne ich označuje za zakázané, ak tento zákon neustanovuje inak. Podľa § 3 ods. 2 zákona zakázanými sú najmä dohody obmedzujúce súťaž, ktoré obsahujú:
a.	priame alebo nepriame určenie cien tovaru, 
b.	záväzok obmedzenia alebo kontroly výroby, odbytu, technického rozvoja alebo investícií, 
c.	rozdelenie trhu alebo zdrojov zásobovania, 
d.	záväzok účastníkov uplatňovať rozdielne podmienky pri plnení rovnakej povahy voči jednotlivým podnikateľom, ktorými budú niektorí z nich znevýhodnení v hospodárskej súťaži, 
e.	podmienky, že uzatvorenie zmlúv bude viazané na prijatie dodatočných záväzkov, ktoré svojou povahou, ani podľa obchodných zvyklostí s predmetom zmlúv nesúvisia. 

Podľa § 3 ods.3 zákona dohody obmedzujúce súťaž, zakázané podľa ods.1 sú neplatné. Ak sa vzťahuje dôvod neplatnosti len na časť dohody, je neplatná len táto časť, ak z jej obsahu nevyplýva možnosť oddeliť túto časť od ostatného obsahu.

Dohodou podnikateľov je každý súhlasný prejav vôle strán, ktorý obmedzuje alebo je spôsobilý obmedziť obchodnú voľnosť jednak strán dohody ako aj tretích strán, a preto sa nemusí vzťahovať iba na právne záväzné zmluvy. Dohoda môže byť písomná alebo ústna, môže byť vyvodená z konania strán a môže zahŕňať nezáväzné dojednania, ktorými zakladá morálne alebo spoločenské záväzky strán dohody s vplyvom na hospodársku činnosť podnikateľov na trhu.

Pod obmedzením hospodárskej súťaže sa teda rozumie každé obmedzenie voľnosti konania účastníkov trhu, ktorého cieľom alebo následkom je alebo môže byť dopad na situáciu na trhu. Cieľ dohody sa nemusí dosiahnuť, aby bola dohoda dohodou obmedzujúcou súťaž. Následok dohody sa zisťuje anylýzou dopadu dohody na skutočnú aj potenciálnu súťaž na relevantnom trhu, vrátane dopadu na spotrebiteľa.

Úrad v rámci šetrenia zo získaných informácií a písomných dokumentov ako aj z predloženej Dealerskej zmluvy a písomného vyjadrenia dotknutých strán dospel k záveru, ktorý je uvedený vo výrokovej časti rozhodnutia. Pri svojom šetrení úrad zároveň posudzoval dohody aj s prihliadnutím na § 1 zákona, podľa ktorého je jeho účelom ochrana hospodárskej súťaže na trhoch výrobkov, výkonov, prác a služieb proti jej vylučovaniu, obmedzovaniu alebo skresľovaniu, ako aj vytváranie podmienok pre jej ďalší rozvoj s cieľom podporiť hospodársky rozvoj v prospech spotrebiteľov. Zároveň zohľadnil všetky opatrenia, ktoré prispievajú k vyšším úžitkovým vlastnostiam výsledného produktu a k vyššiemu užívateľskému komfortu spotrebiteľov a ktoré prispievajú k zlepšeniu výroby alebo distibúcie tovaru alebo k podpore technického a hospodárskeho rozvoja a poskytujú užívateľom primeranú časť prospechu z toho vyplývajúcu. Pritom neukladajú účastníkom dohody obmedzujúcej súťaž také obmedzenia, ktoré nie sú nevyhnutné na dosiahnutie týchto cieľov a neumožňujú účastníkom dohody obmedzujúcej súťaž vylúčiť súťaž vo vzťahu k podstatnej časti dotknutého tovaru.

V priebehu šetrenia úrad sa pri posudzovaní Dealerskej zmluvy zameral na nasledujúce časti, ktoré svojim obsahom by mohli mať za cieľ obmedzovanie súťaže na relevantnom trhu a ktoré by preto mohli byť zakázané. Ide o tieto časti: 

Časť I. Cieľ, predmet a rozsah zmluvy - ods.2.
„DAEWOO ustanovuje dealera za oficiálneho predajcu DAEWOO s právom predávať autá zn. DAEWOO a príslušenstvo na určenom území, ako je stanovené v Prílohe 1, a to bez možnosti výhradného predaja či ďalšieho prevodu“ 

Citované ustanovenie obsahuje zmluvný záväzok dealera - predajcu, predávať autá zn. DAEWOO a príslušenstvo len na určenom území, ktoré je uvedené v prílohe č. 1 Dealerskej zmluvy. Podnikateľ AUTO - MARTIN má v prílohe č. 1 stanovené predajné územie Martin. Úrad pri posudzovaní tohto obmedzenia dealera - predajcu vychádzal zo skúseností získaných pri distribúcii motorových vozidiel na základe dohôd na dobu určitú alebo neurčitú, podľa ktorých dodávateľská strana poverí stranu , ktorá je následným predajcom, úlohou distribúcie určitých produktov automobilového priemyslu v presne vymedzenej oblasti a podľa ktorých sa dodávateľ zaviaže dodávať zmluvné tovary pre následný predaj len dealerom - predajcom v rámci dohodnutého zmluvného územia. Vychádzajúc zo skúseností z predaja motorových vozidiel na relevantnom trhu Slovenskej republiky ako aj na trhu ich predaja v štátoch Európskej únie, výrobcovia motorových vozidiel pokrývajú celý jednotný trh alebo jeho podstatné časti prostredníctvom súboru dohôd zahrňujúcich určité obmedzenia v súťaži a ovplyvňujú tým distribúciu produktov automobilového priemyslu. Práve špecifické postavenie výhradného a výberového distribučného trhu motorových vozidiel sa môže považovať za nevyhnutné opatrenia racionalizácie v automobilovom priemysle, pretože motorové vozidlá sú tovary dlhodobej spotreby, ktoré v pravidelných intervaloch vyžadujú údržbu a opravu a to väčšinou opakovane na tom istom mieste. Vzhľadom na prevažné prepojenie distribučnej siete so sieťou servisných a opravárenských služieb, príslušné obmedzenia na základe vyhradených distribučných oblastí majú povahu nevyhnutných racionalizačných opatrení predajcu. 

Časť III. Zodpovednosť dealera - bod.2,ods.2.
„Od dátumu tejto zmluvy dealer nemôže predávať iné autá ako osobné vozidlá zn. DAEWOO, s výnimkou prípadov, že na to dostane od DAEWOO písomný súhlas. 

Citované ustanovenie o zákaze predaja iných motorových vozidiel ako osobné vozidlá zn. DAEWOO, s výnimkou prípadov, že na to dostane od DAEWOO písomný súhlas zaručuje výhradnosť distribúcie pre značku DAEWOO v mieste predaja. V danom prípade, keď sa posudzuje vzťah medzi dovozcom a dealerom, je zrejmé že tento má črty selektívneho výberu dovozcu voči jednotlivým dealerom, ktorí pokiaľ chcú spolupracovať s dovozcom pristupujú na niektoré obchodné a organizačné podmienky pomocou ktorých dovozca kontroluje spôsob predaja, metódy propagácie, úroveň cien a iné. Dealer - predajca si pritom uvedomuje, že pre nízke predávané objemy priamy dovoz od výrobcu by bol neefektívny. Spolu s ďalšími nákladmi ako certifikácia výrobkov, náklady na dopravu a iné spôsobovali by predajcovi nekonkurenčnosť pri predaji. Zároveň v prípade jeho nedodržania by mohli spôsobiť u spotrebiteľa nedorozumenie alebo by mohli vyústiť v nekalé praktiky zo strany dealera s ohľadom na dodávateľov konkurenčných značiek. Okrem toho uvedený záväzok podnecuje obchodníka rozvíjať predaj a servis zmluvných tovarov k prospechu spotrebiteľa. Uvedený záväzok pritom nezabraňuje u tých dealerov - predajcov, ktorí zabezpečujú okrem predaja aj servis a údržbu, aby tieto služby ponúkali aj pre konkurenčné značky motorových vozidiel. 

Časť IV.Pomoc od DAEWOO - bod.2.
„ S cieľom dodržať pravidlá hospodárskej súťaže sa dealer zaväzuje, že sa nezapojí do reklamnej aktivity v miestnej tlači či vysielaní mimo svojho vlastného predajného územia ako sa stanoví v Prílohe 1.“ 

Citované ustanovenie obsahuje záväzok dealera, že sa nezapojí do reklamnej aktivity v miestnej tlači alebo vo vysielaní mimo svojho vlastného predajného územia pričom nezahŕňa iné prijateľné prostriedky propagácie predaja ako priamy osobný kontakt so zákazníkom, kontakt po telefóne alebo inú formu komunikácie prípadne podomovú agitáciu alebo osobný list. Reklamné aktivity v rôznych informačných médiach svojim dosahom a rozsahom bezprostredne podporujú a ovplyvňujú rast odbytu a predaja motorových vozidiel. Obmedzenia uvalené na aktivity dealera mimo prideleného územia vedú k intenzívnejším distribučným a servisným snahám na ľahko kontrolovateľnom zmluvnom území, k poznaniu trhu založenom na bližšom kontakte so spotrebiteľmi a k zásobovaniu orientovanému prevažne na dopyt. Predajne motorových vozidiel disponujú vyškolenými predajcami, poskytujú odbornú pomoc a rady zákazníkom v celom rozsahu svojej činnosti. Je preto ich právom a slobodným rozhodnutím vytvárať si na zmluvnom uzemí vlastnú stratégiu podnikania, marketingu, a reklamných aktivít. Je taktiež ich slobodným rozhodnutím či predajňa si zachová charakter jedinečnosti, resp. výnimočnosti, či sa má odlišovať od iných konkurenčných predajní, tak aby priťahovala pozornosť zákazníka. V jeho slobodnom rozhodovaní je do obchodnej stratégie zhmotnená jedinečnosť ponúkaného sortimentu výrobkov a úroveň poskytovaných služieb.

So zreteľom na ustanovenie § 3 ods.1 zákona na skutočnosti uvedené v tomto rozhodnutí, ako aj posúdením súvisiacich dôkazov s týmto prípadom, úrad dospel k záveru, že zo strany podnikateľa DAEWOO MOTOR a podnikateľa AUTO - MARTIN nedošlo k porušeniu zákazu uzatvoriť dohodu obmedzujúcu súťaž v zmysle § 3 ods. 2 zákona, nakoľko táto nemá a ani nemôže mať za následok obmedzenie súťaže.

Úrad v súlade s § 12 ods. 5 vyzval účastníkov konania podnikateľa DAEWOO MOTOR a podnikateľa AUTO - MARTIN, aby sa písomne alebo ústne vyjadrili k predmetu konania a výsledkom vyšetrovania, ktoré úrad vo veci vykonal.

Podnikateľ DAEWOO MOTOR sa k výzve vo veci predmetu konania a výsledkom vyšetrovania, ktoré vo veci úrad vykonal v stanovenom termíne vyjadril listom zo dňa 20.7.2000, v ktorom odôvodnil realizáciu obchodnej politiky dovozcu vzhľadom na špecifické potreby spotrebiteľa na relevantnom trhu Slovenskej republiky a metodiku tvorby zmluvných vzťahov s jednotlivými dealermi - predajcami motorových vozidiel značky DAEWOO.

Podnikateľ AUTO - MARTIN sa k výzve vo veci k predmetu konania a výsledkom vyšetrovania, ktoré vo veci úrad vykonal v stanovenom termíne písomne nevyjadril.

Na základe týchto ako aj vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 61 ods. 1 zákona č. 71/1967 o správnom konaní možno proti tomuto rozhodnutiu podať rozklad na II. výkonný odbor Protimonopolného úradu Slovenskej republiky, v lehote do 15 dní od oznámenia tohto rozhodnutia. Včas podaný rozklad má odkladný účinok.

	JUDr. Dušan Bernáth
riaditeľ II. výkonného odboru 	

Rozhodnutie dostane:

DAEWOO MOTOR SLOVAKIA s.r.o., Vrbovská cesta 169, 921 01Piešťany
Ing. Martin Remeník AUTO - MARTIN, Športová 323, 038 41 Košťany nad Turcom